b'\n_START_ARTICLE_\nSanta Cruz (Calif\xc3\xb2rnia)\n_START_SECTION_\nHist\xc3\xb2ria\n_START_PARAGRAPH_\nAbans de l\'arribada dels colonitzadors europeus al s. XVIII, la zona de Santa Cruz era habitada pels Ohlone, una tribu n\xc3\xb2mada d\'indis americans. El 1769, l\'explorador catal\xc3\xa0 Gaspar de Portol\xc3\xa0 estava viatjant cap a Monterrey, per\xc3\xb2 va recalar accidentalment al costat oposat de la badia. De Portol\xc3\xa0 va batejar el riu local amb el nom de San Lorenzo (en honor al sant), i als turons del voltant com Santa Cruz. El 1791, el pare Ferm\xc3\xadn Lasu\xc3\xa9n va establir la Missi\xc3\xb3n de la Exaltaci\xc3\xb3n de la Santa Cruz, que tenia com a objectiu la conversi\xc3\xb3 al catolicisme de les tribus \xc3\xadndies locals (els awaswes i els ohlone). Santa Cruz fou la dotzena missi\xc3\xb3 religiosa a fundar-se a Calif\xc3\xb2rnia. L\'abril de 1796, i per ordre del virrei de Nueva Espa\xc3\xb1a Miguel de la Gr\xc3\xbaa Talamanca y Branciforte, el capit\xc3\xa0 Pere d\'Albern\xc3\xad i la seva Companyia Franca de Voluntaris de Catalunya (una unitat irregular de 72 soldats al servei de la corona espanyola) es van traslladar a Calif\xc3\xb2rnia per a fer-se c\xc3\xa0rrec dels quarters militars espanyols a Monterrey, Santa B\xc3\xa0rbara, San Diego i San Francisco. La part que actualment \xc3\xa9s la zona est de Santa Cruz, Albern\xc3\xad va fundar la ciutat de Villa Branciforte, en honor al virrei. Uns anys m\xc3\xa9s tard, Villa Branciforte i la Missi\xc3\xb3 de Santa Cruz es va unificar i van passar a formar l\'actual Santa Cruz._NEWLINE_A la d\xc3\xa8cada de 1820, el govern mexic\xc3\xa0 (recentment independitzat d\'Espanya) va assumir el control de la zona. Durant els 20 anys posteriors, Santa Cruz fou un centre important d\'immigraci\xc3\xb3 des d\'altres zones de Nord-am\xc3\xa8rica. El 1848, i a conseq\xc3\xbc\xc3\xa8ncia de la guerra entre M\xc3\xa8xic i els Estats Units, es va firmar el Tractat de Guadalupe Hidalgo, que atorgava la sobirania de Calif\xc3\xb2rnia al govern estatunidenc. Calif\xc3\xb2rnia finalment es va convertir en un estat dels Estats Units el 1850.\n_START_SECTION_\nActivisme social i pol\xc3\xadtic a l\'era moderna\n_START_PARAGRAPH_\nSanta Cruz ha sigut tradicionalment un dels focus d\'activisme liberal als Estats Units, com demostra el fet que, el 1992, es va convertir en una de les primeres ciutats a aprovar, gaireb\xc3\xa9 per unanimitat, l\'\xc3\xbas cl\xc3\xadnic de la marihuana, i en assistir activament els pacients que necessiten fer-ne \xc3\xbas. El 2006, els votants van aprovar la Mesura K, per la qual el departament de policia local tractava l\'\xc3\xbas de marihuana com un assumpte de prioritat m\xc3\xadnima. Santa Cruz tamb\xc3\xa9 compta amb una comunitat de soldats llicenciats activistes. El grup coordinador d\'aquests soldats, en col\xc2\xb7laboraci\xc3\xb3 amb els ciutadans, patrocina una s\xc3\xa8rie d\'activitats encaminades a facilitar la reincorporaci\xc3\xb3 dels soldats a la vida civil, i tamb\xc3\xa9 promou actes pacifistes i contra la guerra arreu dels Estats Units. El Centre de Recursos per a la No-Viol\xc3\xa8ncia, fundat el 1976, \xc3\xa9s una de les organitzacions no governamentals m\xc3\xa9s antigues del pa\xc3\xads i promou l\'activisme pol\xc3\xadtic i social en tot el comtat de Santa Cruz. El seu objectiu \xc3\xa9s "la promoci\xc3\xb3 dels principis del canvi social no-violent i la millora de la qualitat de vida i de la dignitat humana". El 1998, Santa Cruz es va autodeclarar zona lliure de subst\xc3\xa0ncies radioactives, i el 2003, el comtat de Santa Cruz es va convertir en el primer \xc3\xb2rgan governamental dels Estats Units en denunciar la declaraci\xc3\xb3 de guerra a Iraq. El comtat tamb\xc3\xa9 ha proclamat la seva oposici\xc3\xb3 a la Patriot Act, la qual restringeix certs drets civils dels ciutadans estatunidencs.\n_START_SECTION_\nClima\n_START_PARAGRAPH_\nSanta Cruz gaudeix d\'un clima mediterrani moderat durant tot l\'any, amb hiverns frescos i plujosos i estius secs i c\xc3\xa0lids. Degut a la seva situaci\xc3\xb3 a la badia de Monterrey, \xc3\xa9s normal la boira durant la nit i a primera hora del mat\xc3\xad, especialment a l\'estiu.'